ཤ་བ་རིག་རྡོས་ད་དེ་འདྲ་བསྡད་ན་ཉིན་གཅིག་སྐོམ་ཤི་འཐེབ་པ་འདུག་བསམ་ནས་གཡས་རུ་སྡེ་པའི་ཤ་བ་འགོ་འོག་ཚང་མ་གྲོས་བསྡུར་ཡོང་དགོས་པ་བརྡ་སྦྱར།གཡས་རུ་སྡེ་པའི་ཤ་བ་ཚང་མས་དེ་རིང་རིག་རྡོས་གང་ཞིག་གསུང་རྒྱུ་ཡོད་ན་སྙམ་སྟེ་ཞོགས་པ་རི་རྩེར་ཉི་མ་འཕོག་པ་དང་ཤ་བ་ཚང་མ་སྤང་སྟེང་ལ་འཛོམས་པ་དང་།ཤ་བ་རིག་རྡོས་དབུགས་རིང་ཞིག་བཏང་ནས་ཡ་ཉོན་དང་།བློ་མཐུན་སྤུན་གྲོགས་ཤ་བ་རྣམས་ད་ང་ཚོ་འདི་མུར་འཐུང་ཆུ་མ་བཙལ་ནས་ཆར་པ་འབབ་པའི་རེ་སྒུག་གིས་ཨུ་ཚུགས་བརྒྱབ་ནས་བསྡད་ན་ཉིན་གཅིག་ང་ཚོ་ཚང་མ་ཁ་སྐོམ་ནས་ཤི་བ་འདུག།དེར་བརྟེན་ད་ལྟ་ང་ཚོ་འཐུང་ཆུ་ཞིག་འཚོལ་བར་འགྲོ་དགོས་འདུག་ཅེས་བརྗོད་པ་དང་།ཚང་མས་དེ་བདེན་པར་གོ་ནས་མོས་མཐུན་བྱུང་།ཤ་བ་རིག་རྡོ་དང་རོགས་ལ་ཤ་བ་ན་གཞོན་འགའ་ཤས་ཁྲིད་ནས་ལུང་པའི་སྟོད་སྨད་གང་སར་འཚོལ།མཐར་གཡས་རུ་སྡེ་པ་དང་གཡོན་རུ་སྡེ་པའི་ལུང་མདོར་ཆུ་མིག་གཅིག་ཡོད་པར་མཐོང་།དེར་ཕྱིན་པ་དང་གཡོན་རུ་སྡེ་པའི་ཤ་བ་རྣམས་ཀྱིས་ཆུ་འཐུང་བཞིན་གནས་ཡོད།